钦定古今图书集成/明伦汇编/氏族典/第558卷 > 司马冏
## 钦定古今图书集成/明伦汇编/氏族典/第558卷 > 司马冏

按《晋书齐武闵王冏传》：“冏字景治，献王攸之子也。少
称仁惠，好振施，有父风。初，攸疾，武帝遣太医诊候，皆
言无病。及攸薨，帝往临丧，冏号踊诉父病，为医所诬，
诏即诛医。由是见称，遂得为嗣。元康中，拜散骑常侍，
领右军将军，翊军校尉。赵王伦废贾后，以功转游击
将军。冏以位不满意，有恨色，出镇许昌。伦篡，迁镇东”
大将军。冏因众心怨望，起军移檄天下，征镇州郡县
国。伦遣其将闾和、张弘、孙辅出战，大破之。及王舆诛
伦，惠帝反正，拜大司马，加九锡辅政，沈于酒色，不入
朝见。符敕三台，选举不均，惟宠亲昵，海内失望。翊军
校尉李含奔长安，诈云“受密诏使河间王颙诛冏，因
导以利谋”，颙从之。长沙王乂径入宫，发兵攻冏府，斩
于阊阖门外，幽其子淮陵王超、乐安王冰、济阳王英
于金墉，暴冏尸于西明亭。冏故掾属荀闿等表乞殡
葬，许之。永兴初，赦其三子超、冰、英还第，封超为县王，
以继冏祀。历员外散骑常侍。光熙初，追册，复本封。子
超嗣爵。永嘉中，追谥。及洛阳倾覆，超兄弟皆没于刘
聪，冏遂无后。太元中，诏以故南顿王宗子柔之袭封
齐王，绍攸、冏之祀。历散骑常侍。元兴初，会稽王道子
将讨桓元，诏柔之宣告江、荆二州，至姑孰，为元前锋
所害。赠光禄勋。子建之立。宋受禅，国除。